ธอส.เลหลัง บ้านมือสอง ลดสูงสุด60%
ธอส.โชว์ทะลุเป้า 11 เดือนแรก ขายทรัพย์เอ็นพีเอได้  4,030 ล้านบาท  เตรียมขนสินทรัพย์กว่า 4,450 รายการ ออกประมูลทรัพย์ส่งท้ายปี ผ่อนนาน 40 ปี
14 ธ.ค. 2561

ธอส.โชว์ทะลุเป้า 11 เดือนแรก ขายทรัพย์เอ็นพีเอได้  4,030 ล้านบาท  เตรียมขนสินทรัพย์กว่า 4,450 รายการ ออกประมูลทรัพย์ส่งท้ายปี ผ่อนนาน 40 ปี
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า 11 เดือนแรก ธอส.สามารถขายสินทรัพย์รอการขายได้ (เอ็นพีเอ) ได้ถึง 4,030 ล้านบาท ทะลุเป้าหมายทั้งปี 2561 ที่ตั้งไว้ 3,900 ล้านบาท เนื่องจากทรัพย์ของ ธอส. มีราคาจำหน่ายที่ถูกกว่าเมื่อเทียบกับบ้านใหม่ในบริเวณใกล้เคียงกัน รวมถึงมีมาตรการพิเศษสำหรับมาตรการผ่อนดาวน์ 50% ของราคาซื้อขาย ดอกเบี้ย 0% นานสูงสุดถึง 60 เดือน สำหรับผู้มีรายได้ไม่เกิน 2.5 หมื่นบาท/เดือน ที่ต้องการซื้อทรัพย์เอ็นพีเอของธนาคารมูลค่า ไม่เกิน 2 ล้านบาท
ทั้งนี้ ในช่วงส่งท้ายปีเก่าธนาคารได้จัดงานประมูลทรัพย์สินธนาคาร ครั้งที่ 4/2561 หรือ ประมูลทรัพย์ NPA โดยคัดทรัพย์คุณภาพดี ทำเลเด่น 4,450 รายการ มาเปิดประมูลในราคาพิเศษ แบ่งเป็นทรัพย์ในกรุงเทพฯ และปริมณฑล 950 รายการ ซึ่งให้ส่วนลดสูงสุด 50% จำนวน 33 รายการ ส่วนทรัพย์ที่มีราคาต่ำสุดเริ่มต้นที่ 4 หมื่นบาท เป็นห้องชุดในโครงการปลาทอง จ.ปทุมธานี ขณะที่ทรัพย์ในภูมิภาคที่นำออกประมูล 3,500 รายการ เป็นทรัพย์ที่ให้ส่วนลดสูงสุดถึง 60% และทรัพย์ที่มีราคาต่ำสุดเริ่มต้นแค่ 2.5 หมื่นบาทเท่านั้น
สำหรับผู้ชนะการประมูลสามารถเลือกผ่อนดาวน์ดอกเบี้ย 0% นาน 12 เดือน 24 เดือน 48 เดือน และ 60 เดือน สามารถเข้าอยู่อาศัยในช่วงผ่อนดาวน์ได้ทันทีเพียงชำระเงินประกันไม่ต่ำกว่า 1.5% ของราคาประมูลซื้อ กรณีเทเงินดาวน์ 20% ของราคาที่ประมูลซื้อทันที ส่วนที่เหลืออีก 80% รับสินเชื่อดอกเบี้ย 0% นาน  24  เดือน โดยไม่เสียค่าประเมินราคาทรัพย์สิน ผ่อนชำระได้นานสูงสุดถึง 40 ปี
ภาพประกอบข่าว